ལ་ཆོར་རེ་ར༑

༉ པཱ་ན་མ་ཨོ་སི་ཊི་མངའ་སྡེའི་རྒྱལ་ས་ལྟེ་བ་ ལ་ཆོར་རེ་ར་འདི་ པཱ་ན་མ་ཁྲོམ་ལས་ ལྷོ་ནུབ་ཁ་ཐུག་ལུ་ ཀི་ལོ་མི་ཊར་ ༣༠ དེ་ཅིག་གི་ས་ཁར་ཆགས་ཏེ་ཡོད་པའི་ ཁྲོམ་ཚོགས་ཅིག་ཨིན། ཨ་མི་རི་ཀན་གཞུང་ལམ་གུར་ཆགས་ཡོད་མི་ ལ་ཆོར་རེ་ར་གིས་ པ་ན་མ་ཁྲོམ་དང་ རྒྱལ་ཁབ་ཀྱི་ནང་འཁོད་ལུང་ཕྱོགས་ཚུ་གི་བར་ན་ ཁག་ཆེ་བའི་མཐུད་འབྲེལ་ལམ་ཅིག་སྦེ་ལཱ་འབདཝ་ཨིན་མས། ཁྲོམ་འདི་ ས་ཞིང་ལེགས་ཤོམ་ཡོད་པའི་ལུང་ཕྱོགས་ནང་ ཆགས་ཡོདཔ་དང་ དེ་ཡང་ པ་ན་མ་མཚོ་ཁར་ པེ་སི་ཕིག་གྲུ་ཁའི་ ཀཱའི་མི་ཊོ་གི་ཉེ་འདབས་ལུ་ཡོདཔ་ཨིན་པས། 

དམིགས་བསལ་གྱིས་ ས་གནས་འདི་ནང་ལུ་ ལ་ཆོར་རོ་དང་ ཀེའི་ནོ་ ཀོའི་བཱར་ཌོ་ (Caño Quebrado) དེ་ལས་ སཱན་ཏ་ རི་ཏ་ (Santa Rita) ཚུ་བརྩིས་ཏེ་ མཛེས་སྡུག་ཅན་གྱི་གཙང་ཆུ་ལེ་ཤ་ཅིག་ཡོདཔ་ལས་ འདི་གིས་ རང་བཞིན་གནས་སྟངས་མཛེས་སྡུག་ཅན་བཟོ་ནི་ལུ་ཕན་ཐོགས་དོ་ཡོདཔ་ཨིན་མས། ལ་ཆོར་རེ་ར་གི་འབྱུང་ཁུངས་འདི་ དབང་འོག་དུས་སྐབས་ལས་ འགོ་བཙུགས་ཡོདཔ་དང་ དེ་བསྒང་ ས་ཞིང་དང་ གནམ་གཤིས་ལེགས་ཤོམ་ཡོད་མི་ལུ་བརྟེན་ སོ་ནམ་གྱི་ལྟེ་བ་ཅིག་སྦེ་སྡོད་ཡོད་པའི་ཁར་ རིམ་གྱིས་སྦེ་ ཁྲོམ་འདི་ སོ་ནམ་ཐོན་སྐྱེད་ དམིགས་བསལ་གྱིས་ ཀོ་ཕི་དང་ཚལ་ལུ་ དེ་ལས་ སྒོ་ནོར་ཚུ་གི་ བཟོ་གྲྭ་ལྟེ་བ་ཅིག་ལུ་ འགྱུར་ནུག། དེ་ལས་ སྐྱེལ་འདྲེན་གྱི་ལམ་གྱི་ཐད་ཁར་ ཐབས་བྱུས་ཅན་གྱི་ས་གནས་འདི་གིས་ ཚོང་འབྲེལ་ལུ་ཕན་ཐོགས་བྱུང་ཡོདཔ་མ་ཚད་ པཱ་ན་མ་དབུས་ཕྱོགས་ལུ་ ཁྲོམ་ཚོགས་ལྟེ་བ་ཅིག་སྦེ་ ཡར་རྒྱས་འགྱོ་ནི་ལུ་ ཕན་ཐོགས་བྱུང་སྟེ་ཡོདཔ་ཨིན་མས།

དེ་དང་གཅིག་ཁར་ སྤྱི་ལོ་ ༢༠༡༠ ལོའི་མི་རྩིས་དང་འཁྲིལ་བ་ཅིན་ ལ་ཆོར་རེ་ར་ལུ་ མི་རློབས་༡༦༡༤༧༠ དེ་ཅིག་ཡོདཔ་ཨིན་མས། ཨིན་རུང་ རྫོང་ཁག་འདི་ནང་ ཡར་རྒྱས་སྦོམ་སྦེ་ར་འགྱོ་སྟེ་ཡོདཔ་ལས་ སྤྱི་ལོ་ ༢༠༡༩ ལུ་ མི་རློབས་༡༩༩,༧༠༨ དེ་ཅིག་ཡོདཔ་སྦེ་ ཚོད་རྩིས་བཏོན་ཡོདཔ་ཨིན། འདི་བཟུམ་གྱི་ཡར་རྒྱས་འདི་ ཁྲོམ་ཚོགས་རྒྱ་སྐྱེད་དང་ ལུང་ཕྱོགས་གཞན་ཚུ་ནང་ལས་ གནས་སྤོ་འགྱོ་མི་ལུ་བརྟེན་ཏེ་ཨིནམ་དང་ འདི་གིས་ ལ་ཆོར་རེ་ར་འདི་ སྡོད་ཁྱིམ་དང་དཔལ་འབྱོར་གྱི་ལྟེ་བ་ཅིག་སྦེ་ ཁག་ཆེཝ་སྦེ་འགྱོ་དོ་ཡོདཔ་སྦེ་ གསལ་སྟོན་འབདཝ་ཨིན་མས།
ལ་ཆོར་རེ་ར་གིས་ པ་ན་མ་ནི་ཡཱན་ (Panamanian) ལམ་སྲོལ་ནང་ལུ་ བསྟན་པའི་སྡེ་བཟུམ་སྦེ་ མཛེས་རྒྱན་ཕྱུགཔོ་ཅིག་ཨིན་མས། ཁྲོམ་འདི་ ལོ་བསྟར་བཞིན་དུ་ སྤྱི་ཟླ་དང་པའི་མཇུག་ལས་ སྤྱི་ཟླ་ ༢ པ་འགོ་བཙུགས་ཚུན་འགོ་འདྲེན་འཐབ་མི་ ལ་ཆོར་རེ་ར་འགྲེམས་སྟོན་(La Chorrera Fair) ཟེར་མི་ དུས་སྟོན་ཚུ་ ཡོངས་གྲགས་ཡོདཔ་མ་ཚད་ ལས་རིམ་འདི་ནང་ལུ་ ཞབས་ཁྲ་དང་རྔ་རྡུང་ དེ་ལས་ སོ་ནམ་འགྲེམས་སྟོན་དང་ ས་གནས་ཀྱི་ལག་བཟོ་ཚུ་ གསལ་སྟོན་འབདཝ་ཨིན། དེ་ལས་ གཞན་མི་ལམ་སྲོལ་གྱི་ལས་རིམ་གལ་ཅན་འདི་ སྤྱི་ཟླ་ ༢ པ་དང་ ༣ པའི་ནང་ བརྩི་སྲུང་འབད་མི་ ཀཱར་ན་ཝལ་ ཌི་ ལ་ཆོར་རེ་ར (Carnaval de La Chorrera) འདི་ཨིནམ་ལས་ དུས་སྟོན་འདི་ནང་ལུ་ ཚོས་གཞི་མ་འདྲཝ་གི་གྱོན་ཆས་དང་སྙན་ཆ་ ཞབས་ཁྲ་རྐྱབ་མི་དང་ ཆུ་ནང་ལུ་ གྲུ་བཏང་ནི་གི་འགྲན་བསྡུར་གྱི་དུས་སྟོན་ཚུ་ མི་སྡེ་ནང་ལུ་ དགའ་སྤྲོ་ཅན་གྱི་སེམས་ཤུགས་ཚུ་ གསལ་སྟོན་འབདཝ་ཨིན་མས།

འདས་པའི་ལོ་ཚུ་ནང་ ལ་ཆོར་རེ་ར་གིས་ དཔལ་འབྱོར་གོང་འཕེལ་ལུ་ རྒྱབ་སྐྱོར་འབད་ནི་གི་དོན་ལུ་ གཞི་རྟེན་མཐུན་རྐྱེན་གྱི་ཐད་ཁར་ གལ་གནད་ཅན་གྱི་གོང་འཕེལ་འདི་ ཀི་ལོ་མི་ཊར་༡.༧༢ འབད་མི་ གཞུང་ལམ་འགོ་འབྱེད་འབད་མི་འདི་ཨིནམ་དང་ འདི་གིས་ རྒྱལ་ས་ལྟེ་བ་དང་ རྒྱལ་ཁབ་ནང་འཁོད་མཐུད་འབྲེལ་ཡར་དྲག་བཏང་སྟེ་ པ་ན་མི་ཡན་ས་ཡ་ ༢.༥ དེ་ཅིག་ལུ་ ཚོང་འབྲེལ་དང་འགྲུལ་སྐྱོད་འབད་ནི་ལུ་ ཕན་ཐོགས་བྱུང་དོ་ཡོདཔ་ཨིན་མས། ཨིན་རུང་ ལཱ་ཆོར་རེ་ར་ལུ་ དམིགས་བསལ་གྱིས་ གཞི་རྟེན་མཐུན་རྐྱེན་དང་ མི་མང་ཞབས་ཏོག་ཚུ་ནང་ གདོང་ལེན་བྱུང་དོ་ཡོདཔ་ཨིན་མས། དེ་ཡང་  སྤྱི་ལོ་༢༠༢༥ ཟླ་ ༣ པའི་ནང་ ལ་ཆོར་རེ་ར ཚ་དྲོད་གློག་མེ་འཕྲུལ་ཁང་ལུ་ འགས་རྫས་བྱུང་མི་ལུ་བརྟེན་ རྒྱལ་ཁབ་ནང་འཁོད་ལུ་ གློག་མེ་དང་ཆུ་གི་ཞབས་ཏོག་ཚུ་ བར་ཆད་བྱུང་ཡོདཔ་ལས་ ཁྲོམ་སྡེ་འདི་ལུ་ དཀའ་ངལ་སྦོམ་སྦེ་ར་བྱུང་ནུག། རྐྱེན་ངན་འདི་གིས་ གཞི་རྟེན་མཐུན་རྐྱེན་སྒྲིང་སྒྲི་དང་ གློ་བུར་གྱི་གྲ་སྒྲིག་ཚུ་ དགོཔ་སྦེ་ གསལ་སྟོན་འབད་དེ་འདུག།

ལཱ་ཆོར་རེ་ར་གིས་ མི་སྡེ་འབྲེལ་གཏོགས་དང་ ལམ་སྲོལ་གཅིག་སྒྲིལ་ཚུ་ འཕྲོ་མཐུད་དེ་ར་ ཡར་དྲག་གཏང་དོ་ཡོདཔ་ཨིན་པས། ཁྲོམ་སྡེ་གིས་ འཕྲལ་ཁམས་ཅིག་ཁར་ རྒྱལ་སྤྱིའི་གནས་སྤོ་འགྱོ་མི་གི་ཉིནམ་བརྩི་སྲུང་འབད་མི་ ལམ་སྲོལ་གྱི་དུས་སྟོན་འགོ་དང་པ་འདི་ འགོ་འདྲེན་འཐབ་ཡོདཔ་དང་ འདི་ཡང་ མི་རློབས་དང་གནས་སྤོ་འགྱོ་མི་ཚུ་གི་བར་ན་ གཅིག་མཐུན་དང་ བཅའ་མར་གཏོགས་ཐབས་ལུ་དམིགས་ཏེ་ཨིན་མས། ལ་ཆོར་རེ་ར་འདི་ པ་ན་མ་གི་ལམ་སྲོལ་གྱི་སྲོལ་ཁྱུན་དང་ དཔལ་འབྱོར་གྱི་ནུས་པ་ཕྱུགཔོ་ཡོད་པའི་ བདེན་ཁུངས་ཅིག་ཨིན་མས། ཁྲོམ་སྡེ་གིས་ དེང་སང་གི་གནས་སྟངས་དང་ གཞི་རྟེན་མཐུན་རྐྱེན་གོང་འཕེལ་གྱི་ གདོང་ལེན་ཚུ་ གདོང་ལེན་འབད་བའི་བསྒང་ར་ཡོདཔ་ལས་ མ་འོངས་པའི་མདུན་ལམ་སྒྲིང་སྒྲི་བཟོ་ནི་དང་ མི་སྡེ་ཚུ་ འབྲེལ་གཏོགས་འབད་ནི་འདི་ གལ་ཆེ་ཤོས་ཅིག་ཨིན་མས།

རྒྱབ་རྟེན་ཐོ།